Scrisoare deschisă către liberali

BA, PUTEM!

M-a șocat declarația făcută de Crin Antonescu la Vâlcea: ”Noi, liberalii, nu putem rivaliza cu acest aparat uriaş pe care îl are PSD.” Poftiiiim?!...
Ei bine, nu sunt de acord cu așa ceva... Mai mult, nu vreau să mai aud asta din gura celui ce este președintele meu de partid, cel ce va fi, în câteva luni, președintele României!

Înțeleg contexul în care a fost făcută declarația... A fost la o ședință cu liberalii din Oltenia și s-a îngrozit...

Și a avut și de ce… Îmi povestea un coleg de prin Sud că ei nu pot merge prin sate singuri, pentru că îi iau oamenii la bătaie dacă aud că sunt altceva decât pesediști. Într-atât sunt de ”îndoctrinați” prin acele zone de sărăcie lucie. E și normal, pentru ei PSD e PCR doi... Și care este de fapt, diferența? Socialiștii lui Ponta îi țin în întuneric politic cu un colț de pâine și un sac de minciuni electorale. La fel ca și comuniștii lui Nicu Ceaușescu...

A mai fost, marți, anunțul demisiei, dacă luăm sub 20% la europarlamentare... Și asta înțeleg de unde vine...

După ruperea USL, ”aparatul” PNL e demoralizat și mulți preferă să creadă propaganda pesedistă. Primarii și președinții de consilii județene se simt ca și cățelul înțărcat. Sunt frustrați că au fost scoși de la guvernare, că au rămas fără bani, că nu mai sunt puternici, că sunt ai nimănui. Bocesc toți ca la înmormântare, prin filiale… Și dau toți vina pe Crin Antonescu…
Care guvernare, care bani, oameni buni?! Ce banii naibii v-au trimis Ponta și Chițoiu la bugete? Ce banii naibii v-a trimis Dragnea pe P.N.D.L.? Mărunțișuri! Bani de doi bani! Sunteți oameni de administrație, așa greu e de descifrat proiecția bugetară pentru P.N.D.L: 500 milioane în 2013, 1,6 miliarde în anul electoral 2014 și 800 milioane în anul 2015?!Când necesarul este de vreo 15 miliarde lei… Așa greu e de înțeles că Guvernul Ponta a fost, este și va fi falit?! Și că premierul ăsta guraliv nu are nici o idee decentă pentru a produce mai mulți bani, în afară de mulgerea poporului prin taxe?! Ce ați pierdut atunci, după ce comori plângeți?! Treziți-vă! S-a dus baba cu colacii guvernamentali! De prin 2008...

Pe fondul acestei demobilizări a armatei liberale, vin unii și amenință, iar, cu un Congres extraordinar, prin vară: ”Vom face numai 15%!”, ”Crin nu mai e ”locomotivă”!”, ”Vai, Crin ne trage în jos!”... Exact propaganda PSD: ”Iaca țapul ispățitor: hai să îl mazilim pe Crin!”, ”Răzbunare, și vrem iar la guvernare!” Bine, deștepților, și pe cine puneți voi în locul lui, în mijlocul lui august?! Dar să îmi iasă președinte de țară, nu să mă ducă iar slugă la Ponta, că asta poate să o facă și Tăriceanu... Ludovic Orban?! După ce l-ați lăsat atâta timp în umbră, faceți din el ”locomotivă” de prezidențiale peste noapte?!... Klaus Johannis?! Vor vota majoritatea românilor un neamț ca președinte al României?! Poate dacă vreți să îl faceți pe Ponta președinte din primul tur... Alții?! Chițoiu, Stroe, Tăriceanu?! Da, dacă vă e drag ciolanul și vă mai încredeți în trădători...

Mai e un factor determinant pe la noi, liberalii... Mercantilitatea multora dintre liderii de filiale. Mai țineți minte de ce a fost mazilit Tăriceanu în 2009?! Pentru simplul fapt că aveam o ”locomotivă” mai bună: Crin Antonescu. Iar azi, când nu mai sunt mulțumiți de performanța lui, pentru că nu i-a ținut la Putere destul și pentru că pare că nu îi poate aduce înapoi urgent, sunt gata să îi facă vânt și lui, pentru a-l pune pe următorul disponibil. Atât doar, că nu prea au variante mai bune. ”Decât” Tăriceanu, dar pentru asta puteau, pur și simplu, să plece la el și erau la Putere încă de ieri. Sau la PSD...

Ei, acum, puneți-vă în pielea omului Crin Antonescu... În luptă deschisă cu Ponta și Băsescu. Dar, auzind în spate mârâitul propriilor tăi câini flămânzi… Cum te simți tu, ca om, când realizezi că unii dintre oamenii pe care te bazezi te privesc doar ca pe o simplă unealtă?! Când îți dai seama că unii dintre oamenii pentru care lupți se gândesc doar la interesul lor?! Cum te simți când vezi că, pentru unii, ești doar o ”locomotivă”, nu un om, nu un prieten, lângă care stai și la bine și la greu?!... Dacă ești un om cu bun simț, presiunea este mare și, inevitabil, simți nevoia să te aperi și să te explici. Și Crin are, uneori, prea mult bun simț. De aici toate aceste declarații și anunțuri oarecum defensive.

Dar, nu pot să accept așa ceva! Nici din partea lui Crin Antonescu! Nici din partea liberalilor!...

Ori luptăm până la capăt, ori ne lăsăm de politică! Ori rămânem un partid de nișă și ne orientăm după ciolanul aruncat de alții mai mari, ori ne ridicăm în picioare și le ținem piept socialiștilor! Ori suntem uniți, ori suntem doar o haită de lupi flămânzi!... Acum e momentul decisiv pentru liberali! Dacă nu ne dovedim puternici în 2014, vor trece câteva cicluri electorale până când românii vor mai avea încredere în seriozitatea și maturitatea noastră.

Să fie clar!... PNL nu mai poate să aspire doar la 20%! PNL trebuie să câștige președinția României! PNL trebuie să dea următorul comisar european al României! PNL trebuie să pună viitorul premier al României! PNL trebuie să devină până la alegerile din 2016 un partid de 30%! Acesta este proiectul pe care trebuie să ni-l asumăm, acum, azi! România trebuie să fie liberală în 2016! 
Gata cu socialismul, am avut destul pe vremea comuniștilor. De aceea am făcut o revoluție, ca să trăim și în 2014 în România Socialistă?! Realizați că asta se întâmplă azi?!... Victor Ponta, acest Nicu Ceaușescu de modă nouă, nu are voie să mai guverneze țara. Și-a dovedit într-un an tendințele dictatoriale și fanfaronada. Acum, că ne-am curățat de trădători, trebuie să arătăm că liberalii au destui oameni care pot oferi o nouă perspectivă asupra guvernării, o nouă viziune, un vis liberal pentru toți românii!

Asta e ceea ce vreau să aud de la liberalii mei! Și de la Crin Antonescu! Pentru că asta vor să audă și românii! Ei vor să își încredințeze viitorul unui partid puternic, unor oameni care știu ce vor și au încredere că pot realiza tot ce își propun. Ei vor să fie conduși de lideri puternici, care au curajul să viseze lucruri mari și care au o echipă disciplinată în spate. 
Suntem noi capabili de așa ceva?! Putem să îl ajutăm pe Crin Antonescu să devină președintele României?! Vrem să fim mai puternici ca și socialiștii?! Putem rivaliza cu acest aparat uriaş pe care îl are PSD?! Suntem în stare să conducem țara asta cu seriozitate și eficiență?! Putem să ridicăm nivelul de prosperitate al românilor la cel al celorlalți cetățeni ai Europei?! 
Da, putem! Eu cred că putem! Noi, liberalii, PUTEM rivaliza cu orice partid!...

Și nu cred asta de ieri, de azi. De mai bine de un an, țin steagul sus și lupt cu dictatura și incompetența lui Ponta, sub privirile siderate ale întregului partid. Am dovedit că se poate! Acum a venit vremea să ieșiți și voi din tranșee și să asaltăm, împreună, reduta ocupată de socialiști! Cine are curaj, să se ridice, alături de mine! Cine nu are curaj, nu e liberal…
Cristian Bodea

Senator liberal 
